เรื่อง “พ่อหมีสอนบิน”

หมีโคอาล่าเจอลูกนกถูกทิ้ง หมีจึงเอาลูกนกมาดูแลแล้วเป็นพ่อให้ลูกนก เมื่อถึงเวลาลูกนกต้องฝึกบิน ลูกนกจึงถามพ่อหมีว่า “พ่อจ๋าหนูจะบินได้อย่างไร”
“เดี๋ยวพ่อบินให้ดู”
พ่อหมีกระโดดจากยอดไม้แล้วกระพือแขนเร็วๆ เพื่อให้ลอยขึ้น แต่ทุกครั้งหมีก็จะหล่นลงพื้นด้วยความหนักของตัว พ่อหมีทำแบบนี้ทุกวันให้ลูกนกดู แล้วบอกลูกนกให้กระพือปีกแรงๆ ตาม
“พ่อไม่เห็นบินได้เลย” ลูกนกถาม
“เพราะพ่ออ้วนไง แต่ลูกบินได้นะ ลองทำดูสิ” พ่อหมีบอกลูกนก
“พ่อเธอไม่มีทางบินได้หรอก เพราะพ่อเธอไม่ใช่นก” ต้นไม้กระซิบบอกลูกนก
“ถ้าพ่อบินไม่ได้ พ่อจะทำอย่างนั้นทุกวันทำไม?” ลูกนกถามต้นไม้
“วันไหนเธอมีคนที่เธอรักสุดหัวใจ เธอจะเข้าใจเอง” ต้นไม้ตอบ
ลูกนกมองพ่อหมีที่ตัวเต็มไปด้วยแผล แล้วถามว่า “พ่อบินไม่ได้ พ่อจะพยายามบินทำไม?” พ่อหมียิ้มแล้วลูบหัวลูกนกเบาๆ พร้อมบอกว่า “การพยายามทำอะไรเพื่อคนที่เรารัก มันไม่มีขีดจำกัดหรอก มันทำได้ทุกอย่าง พ่ออยากให้หนูบินได้ เพื่อที่สักวันเมื่อหนูโตขึ้นจะได้บินออกไปดูโลกกว้าง บินออกไปเห็นอะไรใหม่ๆ บินออกไปหากิน และเจอคนดีๆ ที่พร้อมจะเคียงข้างหนู ... พ่อรักหนูนะ”
ลูกนกไม่ตอบอะไรปล่อยตัวลงไป กระพือปีกให้แรงแล้วก็บินออกไปสู้ท้องฟ้าอันกว้างใหญ่ มีเพียงพ่อหมีที่มองจากต้นไม้ต้นนั้นด้วยรอยยิ้มแห่งความสุขและน้ำตาแห่งความใจหาย เขาไม่รู้ว่าลูกนกจะบินไปไหน เขาไม่รู้ว่าลูกนกจะบินไปหาใคร แต่เขารู้ว่าลูกนกบินได้แล้ว ... เขาก็สุขใจ!
ตะวันกำลังลับลา พ่อหมีนั่งเช็ดแผลตัวเองพร้อมกับมองเงาฝูงนกที่บินตรงขอบฟ้า แล้วหวังว่าจะมีลูกที่เขารักบินอยู่ในนั้น ก่อนหลับตาไปด้วยความเหนื่อยล้าแต่สุขใจ ไม่ทันได้หลับสนิท ก็มีอะไรแผ่นใหญ่ๆมาห่มไว้ พ่อหมีลืมตาเห็นลูกนกกำลังบินคาบใบไม้มาห่มให้ พร้อมกับอาหารและหญ้าสมุนไพรไว้ให้ใส่แผล
ลูกนกบินลงบนไหล่หมีอย่างเบาๆ แล้วกระซิบที่หูไปว่า “หนูก็รักพ่อนะ”

